CELEX: 32011D0765
Language: ro
Date: 2011-11-22 00:00:00
Title: 2011/765/UE: Decizia Comisiei din 22 noiembrie 2011 privind criteriile pentru recunoașterea centrelor de formare implicate în formarea mecanicilor de locomotivă, criteriile pentru recunoașterea examinatorilor responsabili cu evaluarea mecanicilor de locomotivă și criteriile pentru organizarea examinărilor în conformitate cu Directiva 2007/59/CE a Parlamentului European și a Consiliului [notificată cu numărul C(2011) 7966]  Text cu relevanță pentru SEE

29.11.2011   
            
            
               RO
            
            
               Jurnalul Oficial al Uniunii Europene
            
            
               L 314/36
            
         DECIZIA COMISIEI
   din 22 noiembrie 2011
   privind criteriile pentru recunoașterea centrelor de formare implicate în formarea mecanicilor de locomotivă, criteriile pentru recunoașterea examinatorilor responsabili cu evaluarea mecanicilor de locomotivă și criteriile pentru organizarea examinărilor în conformitate cu Directiva 2007/59/CE a Parlamentului European și a Consiliului
   [notificată cu numărul C(2011) 7966]
   (Text cu relevanță pentru SEE)
   (2011/765/UE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2007/59/CE a Parlamentului European și a Consiliului din 23 octombrie 2007 privind certificarea mecanicilor de locomotivă care conduc locomotive și trenuri în sistemul feroviar comunitar (1), în special articolul 23 alineatul (3) litera (b) și articolul 25 alineatul (5),
   întrucât:
   
               (1)
            
            
               Pentru atingerea unui nivel de calitate corespunzător și comparabil în materie de formare și de examinare a mecanicilor de locomotivă și a mecanicilor de locomotivă candidați, în vederea certificării acestora în toate statele membre, este necesar să se stabilească criterii comune la nivelul Uniunii atât în privința procedurilor de recunoaștere a centrelor de formare, cât și în privința examinatorilor responsabili cu evaluarea mecanicilor de locomotivă.
            
         
               (2)
            
            
               Formarea și examinările trebuie realizate în mod corespunzător și la un nivel de calitate rezonabil și comparabil în toate statele membre, pentru a permite acceptarea reciprocă a examinărilor.
            
         
               (3)
            
            
               Centrele de formare trebuie să fie competente în privința activităților de formare pe care le desfășoară. Concret, centrele de formare trebuie să fie competente din punct de vedere tehnic și operațional, să fie apte să organizeze cursuri de formare și să dispună de personalul și de echipamentele adecvate în acest sens.
            
         
               (4)
            
            
               Trebuie prevăzute dispoziții speciale cu privire la centrele de formare care aparțin întreprinderilor feroviare sau la administratorii de infrastructură care solicită certificate sau autorizații de siguranță. În scopul reducerii poverii administrative, este necesar ca statele membre să poată oferi posibilitatea de a combina recunoașterea acestor centre de formare cu procesul de acordare a certificatelor sau autorizațiilor de siguranță.
            
         
               (5)
            
            
               Examinatorii responsabili cu evaluarea mecanicilor de locomotivă trebuie să fie calificați și competenți în ceea ce privește materia examinărilor pe care doresc să le desfășoare. Cerințele privind nivelul competențelor unui examinator trebuie să se refere la aspecte precum metodele de examinare, calificările și aptitudinea pedagogică. Autoritățile competente trebuie să verifice în mod individual dacă o persoană sau o entitate care solicită recunoașterea ca examinator responsabil cu evaluarea mecanicilor de locomotivă deține competențele adecvate pentru desfășurarea examinărilor în domeniile de competență vizate.
            
         
               (6)
            
            
               Examinatorii responsabili cu evaluarea mecanicilor de locomotivă trebuie să desfășoare examinările în mod independent și imparțial. În acest scop, persoanele sau entitățile care solicită procedura de recunoaștere trebuie să dovedească autorității competente că îndeplinesc cerințele respective.
            
         
               (7)
            
            
               Măsurile prevăzute de prezenta decizie sunt conforme cu avizul comitetului menționat la articolul 32 din Directiva 2007/59/CE,
            
         ADOPTĂ PREZENTA DECIZIE:
   CAPITOLUL 1
   
      DISPOZIȚII GENERALE
   
   Articolul 1
   Obiectul și domeniul de aplicare
   Prezenta decizie stabilește criteriile pentru recunoașterea centrelor de formare care oferă formare profesională mecanicilor de locomotivă și mecanicilor de locomotivă candidați, pentru recunoașterea examinatorilor responsabili cu evaluarea mecanicilor de locomotivă și a mecanicilor de locomotivă candidați și pentru organizarea examinărilor în conformitate cu Directiva 2007/59/CE.
   Prezenta decizie se aplică
   
               (a)
            
            
               centrelor de formare care oferă mecanicilor de locomotivă și mecanicilor de locomotivă candidați cursuri de formare legate de sarcinile de formare prevăzute la articolul 23 din Directiva 2007/59/CE;
            
         
               (b)
            
            
               examinatorilor responsabili cu evaluarea mecanicilor de locomotivă, autorizați să verifice competențele mecanicilor de locomotivă candidați sau ale mecanicilor de locomotivă care urmează să fie certificați în conformitate cu articolul 25 din Directiva 2007/59/CE.
            
         Articolul 2
   Definiții
   În scopul prezentei directive, se aplică următoarele definiții:
   
               (a)
            
            
               „solicitant” înseamnă o entitate sau o persoană individuală care a înființat o societate ce solicită recunoaștere pentru a putea oferi cursuri de formare legate de sarcinile de formare prevăzute la articolul 23 alineatele (5) și (6) din Directiva 2007/59/EC, inclusiv o persoană individuală care solicită recunoașterea în calitate de examinator în sensul articolului 25 alineatele (1) și (2) din Directiva 2007/59/CE;
            
         
               (b)
            
            
               „formator” înseamnă o persoană care deține calificările și competențele necesare pentru pregătirea, organizarea și desfășurarea de cursuri de formare;
            
         
               (c)
            
            
               „examinator” înseamnă o persoană care deține calificările și competențele relevante, recunoscută ca fiind aptă să desfășoare examinări și să acorde punctaje candidaților, în scopul aplicării Directivei 2007/59/CE;
            
         
               (d)
            
            
               „examinare” înseamnă un proces de verificare a competențelor mecanicilor de locomotivă sau ale mecanicilor de locomotivă candidați, în conformitate cu Directiva 2007/59/CE, printr-una sau mai multe metode, precum verificarea scrisă, orală sau practică;
            
         
               (e)
            
            
               „centru de examinare” înseamnă o entitate creată în scopul examinării mecanicilor de locomotivă, în conformitate cu articolul 25 din Directiva 2007/59/CE;
            
         
               (f)
            
            
               „recunoaștere” înseamnă o declarație oficială care atestă competențele unei persoane sau ale unei entități de a efectua sarcini de formare sau examinări, eliberată de o autoritate numită în acest scop de statul membru;
            
         
               (g)
            
            
               „autoritate competentă” înseamnă autoritatea competentă definită la articolul 3 din Directiva 2007/59/CE sau orice alt organism numit de statul membru sau căruia autoritatea competentă îi încredințează sarcina de a recunoaște centrele de formare și a examinatorii.
            
         CAPITOLUL 2
   
      CENTRELE DE FORMARE
   
   Articolul 3
   Independență și imparțialitate
   Centrele de formare organizează cursuri de formare, dând dovadă de imparțialitate față de toți participanții.
   Concret, în cazul în care un centru de formare oferă servicii de formare atât personalului societății care deține centrul de formare, cât și altor persoane, formarea se desfășoară independent de interesele societății care deține centrul de formare și în mod imparțial față de toți participanții. Centrele de formare aplică aceleași norme atât în cazul personalului societății care deține centrul de formare, cât și în cazul altor persoane. Statele membre se asigură că se iau măsuri pentru a se garanta respectarea acestui principiu.
   Articolul 4
   Cerințe privind competențele
   (1)   Solicitantul trebuie să demonstreze că deține competențele tehnice și operaționale, precum și aptitudinea necesară pentru organizarea de cursuri de formare adaptate sarcinilor de formare. Solicitantul trebuie să dispună de personalul și de echipamentele adecvate și să funcționeze într-un mediu potrivit pentru activități de formare care vizează pregătirea mecanicilor de locomotivă în vederea examinărilor pentru obținerea sau menținerea permiselor sau certificatelor, în conformitate cu Directiva 2007/59/CE.
   (2)   Concret, solicitanții trebuie:
   
               (a)
            
            
               să dispună de o structură administrativă eficace care să se asigure că formatorii dețin experiența și calificările adecvate pentru a furniza servicii de formare în conformitate cu cerințele prevăzute de Directiva 2007/59/CE;
            
         
               (b)
            
            
               să dispună de personalul, instalațiile, echipamentele și localurile necesare, adaptate serviciilor de formare oferite și numărului estimat de cursanți;
            
         
               (c)
            
            
               să se asigure că formarea practică este realizată de formatori care dețin atât un permis de mecanic de locomotivă valabil, cât și un certificat valabil care să acopere subiectul formării sau un tip similar de linie/material rulant și care au experiență profesională de cel puțin trei ani în domeniul conducerii locomotivelor. În cazul în care formatorul nu deține un certificat valabil pentru infrastructura relevantă/materialul rulant relevant, un mecanic de locomotivă care deține un certificat pentru respectiva infrastructură/respectivul material rulant trebuie să asiste la formare, în conformitate cu articolul 4 alineatul (2) litera (e) din Directiva 2007/59/CE;
            
         
               (d)
            
            
               să furnizeze metodologia pe care intenționează să o aplice pentru a asigura conținutul, organizarea și durata cursurilor de formare, planurile de formare și programele de competențe;
            
         
               (e)
            
            
               să furnizeze sisteme de înregistrare a activităților de formare, inclusiv informații despre participanți și formatori, precum și despre numărul și scopul cursurilor;
            
         
               (f)
            
            
               să aplice un sistem de management al calității sau proceduri echivalente pentru monitorizarea conformității cu sistemele și procedurile care garantează că serviciile de formare furnizate îndeplinesc cerințele prevăzute de Directiva 2007/59/CE, precum și a adecvării sistemelor și procedurilor respective;
            
         
               (g)
            
            
               să asigure gestionarea competențelor, formare neîntreruptă și măsuri de menținere la zi a competențelor profesionale ale formatorilor;
            
         
               (h)
            
            
               să demonstreze că aplică proceduri de menținere la zi a metodelor, instrumentelor și echipamentelor de formare, inclusiv a documentației și a softurilor de formare, precum și a documentelor furnizate de administratorul infrastructurii, cum sunt manualele de proceduri (rulebooks) referitoare la normele operaționale, la semnale sau la sistemele de siguranță.
            
         (3)   Un stat membru poate stabili cerințe suplimentare de formare, aplicabile infrastructurii existente pe teritoriul său.
   (4)   Solicitanții care doresc să organizeze cursuri de formare în ceea ce privește un anumit mod de comunicare sau terminologia specifică exploatării feroviare sau unor proceduri de siguranță trebuie să trimită o cerere în acest sens autorității competente din statul membru în care se află infrastructura de care sunt legate modul de comunicare și terminologia în cauză.
   Articolul 5
   Centre de formare care aparțin unei întreprinderi feroviare sau unui administrator de infrastructură
   (1)   Un stat membru poate permite ca un solicitant care aparține unei întreprinderi feroviare sau unui administrator de infrastructură, care furnizează servicii de formare exclusiv personalului societății căreia îi aparține și care îndeplinește toate cerințele prevăzute la articolul 4 din prezenta decizie, să fie recunoscut în combinație cu procesul de certificare sau de autorizare de siguranță, în conformitate cu Directiva 2004/49/CE a Parlamentului European și a Consiliului (2).
   (2)   În acest caz, declarația de recunoaștere poate fi inclusă în certificatul sau autorizația de siguranță relevantă.
   (3)   Organizarea și gestionarea activităților solicitantului menționat la alineatul (1) trebuie organizată și structurată astfel încât să se prevină orice conflict de interese.
   Articolul 6
   Linie nouă sau echipată recent și material rulant introdus recent
   În ceea ce privește liniile noi sau echipate recent sau materialul rulant recent introdus, un stat membru poate să specifice condițiile în care un centru de formare recunoscut poate organiza formarea practică prin derogare de la articolul 4 alineatul (2) litera (c).
   Recurgerea la această derogare este limitată strict la cazul în care nu este încă disponibil niciun formator titular al unui certificat care să acopere deja respectiva linie nouă sau echipată recent sau respectivul material rulant recent introdus.
   Formatorul trebuie să îndeplinească toate celelalte cerințe de la articolul 4 alineatul (2) litera (c) privind permisul și certificatul prevăzute la articolele 14 și 15 din Directiva 2007/59/CE, precum și perioada de experiență profesională necesară.
   CAPITOLUL 3
   
      EXAMINATORI
   
   Articolul 7
   Independență și imparțialitate
   Solicitanții confirmă faptul că vor desfășura examinările în mod imparțial și nediscriminatoriu, fără a fi influențat de nicio presiune sau de niciun stimulent care i-ar putea afecta judecata sau rezultatele examinării și modul de desfășurare a acesteia.
   În acest scop, autoritatea competentă elaborează o declarație încorporată într-un formular de cerere care trebuie semnat de solicitant.
   Articolul 8
   Cerințe privind competențele
   (1)   Solicitanții trebuie să aibă competențe și experiență în ceea ce privește obiectul examinărilor pe care doresc să le desfășoare.
   Experiența necesară se obține pe parcursul unei practici profesionale cu durata de minimum patru ani, efectuată într-un interval de maximum cinci ani înainte de data depunerii cererii.
   Perioada necesară de experiență profesională poate include perioade de experiență în calitate de responsabil al mecanicilor de locomotivă, deținător al unui permis de mecanic de locomotivă valabil și al unui certificat complementar, sau în calitate de formator în ceea ce privește sarcinile de formare relevante pentru cererea depusă.
   (2)   În ceea ce privește examinările practice la bordul trenurilor, solicitantul trebuie să dețină atât un permis valabil de mecanic de locomotivă, cât și un certificat valabil care să acopere obiectul examinării sau un tip similar de linie/material rulant. În cazul în care formatorul nu deține un certificat valabil pentru infrastructura/materialul rulant care face obiectul examinării, un mecanic de locomotivă care deține un certificat pentru respectiva infrastructură/respectivul materialul rulant trebuie să asiste la examinare, în conformitate cu articolul 4 alineatul (2) litera (e) din Directiva 2007/59/CE.
   Solicitantul trebuie să aibă experiență profesională de minimum patru ani, efectuată într-un interval de maximum cinci ani înainte de data depunerii cererii. În momentul depunerii cererii, cunoștințele solicitantului trebuie să fie la zi.
   (3)   În plus, solicitanții trebuie să îndeplinească următoarele criterii minime:
   
               (a)
            
            
               în ceea ce privește limba de examinare, competențele lor de ascultare și de participare la conversație să corespundă cel puțin nivelului B2 din Cadrului European Comun de Referință pentru Limbi stabilit de Consiliul Europei (3);
            
         
               (b)
            
            
               să posede aptitudinea pedagogică și calificările necesare în scopul desfășurării examinărilor și cunosc foarte bine metodele și documentele de examinare relevante;
            
         
               (c)
            
            
               să demonstreze modul în care își vor menține la zi competențele profesionale cu privire la subiectele pe care le examinează;
            
         
               (d)
            
            
               să fie familiarizați cu sistemul de certificare pentru mecanicii de locomotivă.
            
         (4)   Un stat membru poate stabili cerințe suplimentare pentru examinatorii care desfășoară examinări legate de infrastructura existentă pe teritoriul său.
   CAPITOLUL 4
   
      ORGANIZAREA EXAMINĂRILOR
   
   Articolul 9
   Criterii comune pentru organizarea examinărilor
   Examinările organizate pentru a evalua competențele mecanicilor de locomotivă în conformitate cu articolul 25 din Directiva 2007/59/CE trebuie să îndeplinească următoarele criterii:
   
               (a)
            
            
               în cazul examinărilor efectuate de două sau mai multe persoane, cel puțin persoana care conduce examinările trebuie să fie un examinator recunoscut în conformitate cu dispozițiile prezentei decizii;
            
         
               (b)
            
            
               în cazul în care examinarea vizează partea practică a competențelor necesare unui mecanic de locomotivă, examinatorul trebuie să dețină un permis de mecanic de locomotivă și un certificat complementar prin care este autorizat să utilizeze infrastructura și să conducă materialul rulant care face obiectul examinării, sau un tip similar de linie/material rulant; În cazul în care examinatorul nu deține un certificat valabil pentru infrastructura/materialul rulant care face obiectul examinării, un mecanic de locomotivă care deține un certificat pentru respectiva infrastructură/respectivul materialul rulant trebuie să asiste la examinare, în conformitate cu articolul 4 alineatul (2) litera (e) din Directiva 2007/59/CE;
            
         
               (c)
            
            
               examinările trebuie să se efectueze în mod transparent și să fie de o durată corespunzătoare pentru a dovedi, cu suficiente elemente probatorii documentate, că sunt acoperite toate subiectele relevante enumerate în anexele la Directiva 2007/59/CE;
            
         
               (d)
            
            
               în cazul în care examinatorul care participă la examinare a furnizat mecanicului de locomotivă sau mecanicului de locomotivă candidat servicii de formare legate de subiectul examinării, aceasta va fi condusă de un al doilea examinator, care nu a fost implicat în activitățile de formare pregătitoare;
            
         
               (e)
            
            
               examinarea trebuie pregătită cu o deosebită atenție, pentru a se asigura confidențialitatea întrebărilor care vor fi puse pe parcursul examinării.
            
         Articolul 10
   Linie nouă sau echipată recent și material rulant recent introdus
   În ceea ce privește liniile noi sau echipate recent sau materialul rulant recent introdus, un stat membru poate să specifice condițiile în care un examinator recunoscut poate desfășura examinări prin derogare de la articolul 9.
   Recurgerea la această derogare este limitată strict la cazul în care nu este încă disponibil niciun examinator titular al unui certificat care să acopere deja respectiva linie nouă sau echipată recent sau respectivul material rulant recent introdus.
   Examinatorul trebuie să îndeplinească toate celelalte cerințe de la articolul 4 alineatul (2) litera (c) privind permisul și certificatul prevăzute la articolele 14 și 15 din Directiva 2007/59/CE, precum și perioada de experiență profesională necesară.
   CAPITOLUL 5
   
      DISPOZIȚII FINALE
   
   Articolul 11
   Perioada de tranziție
   Dacă o întreprindere feroviară sau un administrator de infrastructură a selecționat deja examinatori în scopul examinării propriului personal, în conformitate cu dispozițiile și cu cerințele naționale aplicabile înainte de intrarea în vigoare a prezentei decizii, statul membru în cauză poate decide autorizarea examinatorilor selecționați să continue examinările sub rezerva respectării următoarelor condiții:
   
               (a)
            
            
               întreprinderea feroviară sau administratorul infrastructurii a selecționat examinatorul în cadrul unui certificat sau al unei autorizații de siguranță, eliberate în conformitate cu Directiva 2004/49/CE și în limitele domeniului de aplicare definit de autoritatea competentă și până la expirarea respectivului certificat sau a respectivei autorizații de siguranță;
            
         
               (b)
            
            
               întreprinderea feroviară sau administratorul de infrastructură verifică îndeplinirea cerințelor prevăzute de prezenta decizie în ceea ce privește examinatorii pe care i-a selectat; dacă un examinator nu îndeplinește una dintre cerințe, întreprinderea feroviară sau administratorul infrastructurii ia masurile care se cuvin pentru a se asigura că examinatorii îndeplinesc cerințele respective.
            
         Articolul 12
   Aplicare
   Prezenta decizie se aplică începând cu data de 15 mai 2012.
   În ceea ce privește centrele de formare care, la data aplicării prezentei decizii, furnizează deja servicii de formare, prezenta decizie se aplică începând cu 1 iulie 2013.
   Articolul 13
   Destinatari
   Prezenta decizie se adresează statelor membre.
   
      Adoptată la Bruxelles, 22 noiembrie 2011.
      
         
            Pentru Comisie
         
         Siim KALLAS
         
            Vicepreședinte
         
      
   
   
      (1)  JO L 315, 3.12.2007, p. 51.
   
      (2)  JO L 164, 30.4.2004, p. 44.
   
      (3)  Cadrul European Comun de Referința Pentru Limbi: Învățare, Predare, Evaluare, 2001 (Cambridge University Press, pentru versiunea în limba engleză – ISBN 0-521-00531-0). Disponibil și pe site-ul web al Consiliului Europei: http://www.coe.int/T/DG4/Portfolio/documents/Common%20European%20Framework%20hyperlinked.pdf